### מדריך למורה

### מסכת ברכות פרק א משנה ב

# זמן קריאת שמע של שחרית

משנתנו עוסקת בתחילת זמן קריאת שמע של שחרית ובסופו, ובדינו של אדם שלא קרא קריאת שמע בזמנה.

**משך ההוראה**: שיעור אחד – שיעור וחצי.

נוסח המשנה

## מֵאֵימָתַי קוֹרִין אֶת שְׁמַע בְּשַׁחֲרִית?

## מִשֶּׁיַּכִּיר בֵּין תְּכֵלֶת לְלָבָן.

## רַבִּי אֱלִיעֶזֶר אוֹמֵר: בֵּין תְּכֵלֶת לְכַרְתִי.

## וְגוֹמְרָהּ -

## עַד הָנֵץ הַחַמָּה.

## רַבִּי יְהוֹשֻׁעַ אוֹמֵר: עַד שָׁלֹשׁ שָׁעוֹת,

## שֶׁכֵּן דֶּרֶךְ בְּנֵי מְלָכִים לַעֲמֹד בְּשָׁלֹשׁ שָׁעוֹת.

## הַקּוֹרֵא מִכָּאן וְאֵילָךְ –

## לֹא הִפְסִיד, כְּאָדָם הַקּוֹרֵא בַתּוֹרָה.

מבנה:

1. זיהוי חלקי המשנה, רישא מציעתא וסיפא.
2. זיהוי המחלוקת שברישא והמחלוקת שבמציעתא באמצעות האומרים.
3. זיהוי מילת הטעם שכן, מי נתן טעם לדעתו?

תוכן

על קריאת שמע של שחרית נאמר: "ובקומך". מחלוקות התנאים שבמשנתנו הן סביב השאלה לאיזה זמן קימה בדיוק התכוונה התורה. ברישא נחלקו האם לפי הזמן שבו מתי מעט קמים או לפי הזמן שבו רבים יותר קמים, ואילו במציעתא נחלקו האם הזמן מסתיים בזמן שבו רוב בני האדם רמים (דעת תנא קמא – שכן בזמנם רוב ככל בני האדם כבר היו ערים בזריחה), או לפי הזמן שבו האחרונים לקום קמים (דעת רבי יהושע, שהולכים לפי בני המלכים הרגילים לעמוד בשעה שלישית.

במהלך הלימוד נכיר את המושג החשוב: שעות זמניות.

רישא:

התלמידים יכירו את הדעות השונות, יבינו את ההבדל ביניהן, איזו מהן מוקדמת יותר ואיזו מהן מאוחרת יותר. בין אילו צבעים קל יותר להבחין כשיש מעט אור - בין צבעים דומים או שונים?

מציעתא:

וגומרה - = וגומר אותה – את מי? נבין את הדעות השונות. כיצד הסביר רבי יהושע את דעתו? נסביר מה הכוונה רגילים לעמוד בשלוש שעות ונבין לאילו שעות הכוונה. (האם הם רגילים לקום בשלוש לפנות בוקר??)

לפני שנעבור לסיפא נמקם את הדעות השונות על ציר הזמן.

סיפא:

הקורא מכאן ואילך – למה שיקרא מכאן ואילך? מה זה בדיוק מכאן ואילך?

לא הפסיד, כאדם הקורא בתורה – והרי הוא כן הפסיד, הוא הפסיד את הזמן. נבאר שהכוונה כאן היא מעט שונה מהעברית של ימינו – הוא הפסיד – לא עשה מעשה שאין לו תכלית, לא טרח לשווא, הוא מקבל שכר על מעשה זה, כמו שכרו של כל אדם שלומד תורה, שהרי באמירת פסוקים יש כמובן גם לימוד תורה.

**ניישם:**

חגי: אבא שלנו מתנדב במגן דוד אדום. לפני כמה ימים קראו לו בדחיפות לפנות בוקר. כאשר סיים אבא לטפל במקרה כבר עבר זמן קריאת שמע.

יעל: אבא קרא בכל זאת קריאת שמע, ואמר לנו שבכל זאת הוא יקבל על כך שכר.

איזה שכר יקבל אבא על כך שקרא קריאת שמע אחרי הזמן?

משמעות

נעמוד על החשיבות שבהקפדה על זמן קיום המצוות. "לכל זמן ועת לכל חפץ".

מושגי תוכן

**עד שלוש שעות** – שעות זְמַניוֹת

בימינו בכל שעה יש שִשים דקות. לעומת זאת, החישוב במשנה הוא על פי **שעות זמניות**:

0 1 2 3 4 5 6 7 8 9 10 11 12

זריחה שקיעה

סוף זמן קריאת שמע לפי רבי יהושע

מה הן שעות זמניות?

מחלקים את הזמן שבין הזריחה לשקיעה לשנים עשר חלקים שווים. כל חלק נקרא שעה. לשעה כזו אנו קוראים: "שעה זְמַנית".

**ניישם:**

חגי: יוצא שבקיץ כל שעה היא יותר משִשים דקות ובחורף כל שעה היא פחות משִשים דקות.

יעל: מה פתאום?! בשעה יש שִשים דקות, נקודה!

מי מהילדים צודק? הסבירו!